KIRJALLINEN KYSYMYS E-0428/01 esittäjä(t): Mauro Nobilia (UEN) komissiolle. Valvonta, joka liittyy eläinjauhojen myyntiä ja käyttöä märehtijöiden ruokinnassa koskevaan kieltoon.



Virallinen lehti nro 340 E , 04/12/2001 s. 0027 - 0028



KIRJALLINEN KYSYMYS E-0428/01 esittäjä(t): Mauro Nobilia (UEN) komissiolle (16. helmikuuta 2001) Aihe: Valvonta, joka liittyy eläinjauhojen myyntiä ja käyttöä märehtijöiden ruokinnassa koskevaan kieltoon BSE-tauti havaittiin jo vuonna 1986, ja se leviää, kun eläinjauhoja käytetään nautojen ruokinnassa. Euroopan komissio on määrännyt päätöksellään 90/134/ETY(1), että kaikkien jäsenvaltioiden on järjestelmällisesti ilmoitettava tautitapauksista. Vuodesta 1990 lähtien on lisäksi tehty lukuisia muita päätöksiä tautiriskin piiriin kuuluvien nautojen viennin ja käytön estämiseksi. Euroopan komissio teki 27. kesäkuuta 1994 päätöksen 94/381/ETY(2), jolla kiellettiin eläinten kudoksista saatujen valkuaisaineiden syöttäminen märehtijöille. Useissa jäsenvaltiossa ilmenneet viimeaikaiset BSE-tapaukset osoittavat sitä vastoin, että eläinjauhojen käytöstä annettua kieltoa ei ole noudatettu. Euroopan komissio myöntää huomattavan määrän rahoitusta BSE-tautia koskeville valvontaohjelmille, joiden avulla pyritään välttämään tautiriskin piiriin kuuluvan lihan päätyminen markkinoille. Minkäänlaista rahoitusta ei nähtävästi sitä vastoin myönnetä eläinjauhojen käyttöä märehtijöiden ruokinnassa koskevan kiellon tiukemman valvonnan edistämiseen. Voisiko Euroopan komissio näin ollen selvittää, pitävätkö edellä esitetyt seikat paikkansa? selvittää, mihin konkreettisiin toimiin jäsenvaltiot ovat ryhtyneet kieltääkseen eläinjauhojen myynnin ja käytön ottaen huomioon, että eläinjauhot ovat ainoa lähde, jonka välityksellä BSE-tauti leviää, ja että ne tulee sen vuoksi ehdottomasti kieltää? selvittää, onko Euroopan unionissa mahdollista tehostaa ja tehdä järjestelmällisemmäksi eläinjauhojen valmistamista ja käyttöä koskevaan kieltoon liittyvää valvontaa, jotta voidaan estää BSE-tapauksien ilmeneminen vastaisuudessa? ilmoittaa, aikooko se myöntää taloudellista apua valvontaohjelmille, joiden avulla pyritään estämään eläinjauhojen myynti ja käyttö? (1) EYVL L 76, 22.3.1990, s. 23. (2) EYVL L 172, 7.7.1994, s. 23. David Byrnen komission puolesta antama vastaus (11. kesäkuuta 2001) Kuluttajien terveyden suojelu on komission tärkeimpiä tavoitteita. Jokainen nautojen spongiformiseen enkefalopatiaan (BSE) liittyvä terveysriski otetaan äärimmäisen vakavasti. Tätä tarkoitusta varten on otettu käyttöön kattava joukko yhteisön toimenpiteitä. On totta, että yhteisö on osallistunut joidenkin toimenpiteiden rahoittamiseen. Näiden toimenpiteiden tavoitteet eivät kuitenkaan liittyneet ainoastaan BSE:n valvontaan, vaan myös BSE:n hävittämiseen, kansanterveyden suojeluun ja naudanlihamarkkinoiden tukemiseen. Komissio on jo saanut jäsenvaltioilta tietoja siitä, miten niissä on pantu täytäntöön kielto syöttää prosessoitua eläinperäistä proteiinia tuotantoeläimille. Nämä tiedot annettiin vastauksena jäsenvaltioille 5. tammikuuta 2001 lähetettyyn kyselyyn. Tietojen avulla komissio on saanut kattavan kuvan siitä, miten toimenpiteitä pannaan täytäntöön. Tulokset olivat yleisesti ottaen tyydyttäviä, ja täytäntöönpanokertomus on esitetty jäsenvaltioille 29. tammikuuta 2001. Jäsenvaltiot ovat vastuussa yhteisön lainsäädännön täytäntöönpanosta ja soveltamisesta. Niiden toimintaa valvovat elintarvike- ja eläinlääkintätoimiston tarkastajat, jotka tekivät valvontakäynnit jäsenvaltioihin joulukuussa 2000 ja vuoden 2001 alussa. Valvontakäyntien raportit saataneen valmiiksi ja julkaistaneen Internetissä piakkoin. Tällä hetkellä valmistellaan jo toista tarkastuskierrosta. Mitä tulee edellä mainittuun kieltoon, tarttuvia spongiformisia enkefalopatioita ja tiettyjen prosessoitujen eläinperäisten proteiinien käyttöä ruokinnassa koskevista tietyistä suojatoimenpiteistä tehdyn neuvoston päätöksen 2000/766/EY täytäntöönpanemiseksi tarvittavista valvontatoimenpiteistä 29. joulukuuta 2000 tehdyn neuvoston päätöksen 2001/9/EY(1) 3 artiklan 4 kohdassa vaaditaan, että jäsenvaltioiden on tehtävä asiakirjojen tarkastuksia ja testattava rehuaineita ja rehuseoksia koko tuotanto- ja jakeluketjun pituudelta, jotta varmistetaan kyseisen kiellon noudattaminen. Eläinperäistä proteiinia sisältävien rehujen myynti- ja käyttökiellon valvomiseen ei kaavailla yhteisön rahoitusta. (1) EYVL L 2, 5.1.2001.